I. Gašparovič, poslanec: (2002-06-27):
To však záleží presne na tom, čo povedal môj kolega Peter Brňák, zo všeobecných správ, z novín, z článkov sa ešte skoro nikdy nedokázalo dôjsť k hodnoverným vecným dôkazom. Preto aj ja apelujem na to, aby pán generálny prokurátor si spomenul na niektoré problémy, kde sa opakujú presne tie isté mená, tí istí ľudia už v budúcnosti. Či išlo o telekomunikácie, či išlo o ten telefonický rozhovor, ktorý spomínal pán Brňák, ale ja si dokonca myslím, že aj do takých problémov, ako sú akcie VSŽ a podobné prípady. Pán generálny prokurátor, za tie štyri roky už bolo možné zhrnúť si určité poznatky a predpoklady, na základe ktorých by ste dnes mohli ozaj kvalifikovane predniesť skutky, ktoré sa stali alebo nestali. Takže ide mi o to, o dôveryhodnosť vášho úradu. A tú dôveryhodnosť získate vtedy, ak skutočne na týchto prípadoch, ktoré ľudí tak zaujímajú a ktoré v súčasnom období pre Slovensko veľa znamenajú aj vzhľadom na boj proti korupcii, aby ste venovali týmto problémom ozaj patričný čas a dôraznosť. J. Migaš, predseda NR SR: Všetko? Pán poslanec Cuper. Nech sa páči. J. Cuper, poslanec: Vážený pán generálny prokurátor, vážený pán minister spravodlivosti, ďakujem za informácie, pardon, vnútra, boli pomerne skromné najmä zo strany ministra vnútra, ktorý iných, alebo lepšie povedané, jeho Úrad pre vyšetrovanie obzvlášť závažnej trestnej činnosti podával oveľa obsiahlejšie informácie, pokiaľ išlo o politické kauzy opozície. Aj táto kauza, ktorá jednoznačne smeruje k tomu, že ide o politickú korupciu obrovských rozmerov, pretože aj dnešné noviny Národná obroda uvádzajú ďalšie súvislosti s touto kauzou, pán generálny prokurátor. Ide o istého konateľa firmy ERGAS SWEES Jána Godáňa, ktorý zrejme mal zabezpečovať obrovské tunelovanie peňazí cez tunel pod Braniskom. Je to príznačné pre túto vládnu koalíciu a najmä pána Dzurindu, že rád tuneluje vo veľkom a, žiaľbohu, využíva na to práve tú jedinú spojnicu medzi východom a západom. Takže mňa by zaujímalo, pán generálny prokurátor, v prvom rade, kto na Generálnej prokuratúru dozoruje túto kauzu. Pretože ak ide o vašich námestníkov, ktorí sú až príliš verne oddaní vládnej koalícii, lepšie povedané, Mikimu Dzurindovi, tak asi sa pravdy nedoberieme. Teda rád by som počul od vás informáciu o tom, kto dozoruje túto kauzu na Generálnej prokuratúre a podľa toho budeme vedieť, aj aká je možnosť dopátrať sa pravdy. Obdobne nám na pána ministra vnútra Šimka informáciu, aká je účasť... J. Migaš, predseda NR SR: Otázku, nie informáciu. J. Cuper, poslanec: Pardon, otázku. Kto dozoruje alebo kto vyšetruje túto kauzu z Úradu obzvlášť závažnej trestnej činnosti a aký je podiel tejto inštitúcie na vyšetrovaní tejto kauzy? A, pán predsedajúci, mám návrh na doplnenie uznesenia, ktoré by malo vyjsť z tohto rokovania... J. Migaš, predseda NR SR: Dajte mi návrh alebo písomne, alebo... J. Cuper, poslanec: Prednesiem ho: Národná rada alebo plénum Národnej rady Slovenskej republiky ukladá obidvom, teda ministrovi vnútra Slovenskej republiky a generálnemu prokurátorovi Slovenskej republiky, priebežne informovať parlament, teda Národnú radu Slovenskej republiky, o stave a priebehu vyšetrovania kauzy tender na nákup železničných súprav pre Železnice Slovenskej republiky. J. Migaš, predseda NR SR: Pán poslanec, dajte mi to písomne, dobre? Potom to prednesiem, keď budeme hlasovať o uznesení k tomuto bodu. Pán poslanec Dušan Jarjabek, nech sa páči.